SL Uradni list Evropske unije C 20/3

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 20/03)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„QUESO TETILLA“/„QUEIXO TETILLA“

EU št.: ES-PDO-0117-01232-21.5.2014

ZOP ( X ) ZGO ( )

1. Skupina vložnikov in pravni interes

Regulativni svet za zaščiteno označbo porekla:

„QUESO TETILLA“/„QUEIXO TETILLA“

Skupina vložnikov ima pravni interes zahtevati to spremembo specifikacije proizvoda kot organ za upravljanje ZOP na podlagi člena 4 uredbe o označbi porekla „Queso Tetilla“ in njenem regulativnem svetu ter na podlagi člena 12 zakona št. 2/2005 z dne 18. februarja 2005 o spodbujanju in ohranjanju kakovosti živil v Galiciji. Vsi proizvajalci in predelovalci označbe porekla so vključeni v to skupino.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☒ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda proizvodnje — ☐ Povezava — ☒ Označevanje — ☒ Drugo [razrez]

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Glavne razloge za vnos teh sprememb je mogoče povzeti tako:

— družbeni in gospodarski razvoj pri upravljanju surovine. Ta med drugim zajema vstop novega udeleženca v proizvodno verigo proizvoda, in sicer prvega kupca mleka, ki lahko deluje kot posrednik med živinorejskimi gospodarstvi in sirarnami v okviru trženja mleka;

— spremembe, povezane z izboljšanjem kakovosti zaščitenega proizvoda in razvojem tehnik za njegovo proizvodnjo. Te spremembe se nanašajo na vprašanja, kot sta določitev trajanja zorenja ali minimalni rok uporabe.

Spremembe, vnesene v različne točke specifikacije proizvoda, so naslednje:

5.1 Ime proizvoda

Ime zaščitene označbe v galicijščini (Queixo Tetilla) se doda imenu v španščini, ker se za poimenovanje tega proizvoda običajno uporabljata obe imeni.

5.2 Opis proizvoda

Vstavijo se naslednji odstavki:

— Oblika: zaradi napake pri prepisu je oblika v specifikaciji proizvoda opisana kot „stožčasta, izbočeno stožčasta“, medtem ko bi moralo pisati „stožčasta, vbočeno-izbočena“.

— Odstotek beljakovin: ta odstavek se črta, ker je bilo ugotovljeno, da ta odstotek ni odločilni dejavnik za opredelitev lastnosti proizvoda. Za proizvodnjo sira „Queso Tetilla“/„Queixo Tetilla“ se uporablja polnomastno mleko, ki ni standardizirano, ker se njegova sestava naravno spreminja (zlasti vsebnost beljakovin) glede na prehrano živine, letni čas, podnebje itd., vendar to ne vpliva na lastnosti proizvoda z ZOP. Zato je bila sprejeta odločitev, da je treba ta parameter črtati iz specifikacije.

— Vsebnost suhe snovi: ta je zdaj „med 45 in 50 %“. Po vnosu spremembe je določena le minimalna vrednost 45 %, ker je zaradi uvedbe novega parametra „Odstotek vode v nemastni snovi“, s katerim se meri razmerje med vsebnostjo suhe snovi in vsebnostjo maščob v siru, mastnost sira bolje opredeljena.

— Odstotek vode v nemastni snovi: doda se ta odstavek, ki ga zdaj ni v specifikaciji proizvoda in ki določa, da mora biti ta odstotek med 66 in 72 %. Ta parameter opredeljuje razmerje med vsebnostjo suhe snovi in vsebnostjo maščob v siru, ki vpliva na kakovost proizvoda, ker ta indeks meri mastnost.

5.3 Dokazilo o poreklu

Uvede se register prvih kupcev, da bi izboljšali nadzor nad sledljivostjo proizvoda.

Tradicionalno sta obstajala dva razreda gospodarskih subjektov v proizvodnji tega sira: rejci, ki proizvajajo surovino, in proizvajalci, ki jo predelujejo v zaščiteni proizvod. Zdaj vsi proizvajalci ne nabavljajo surovine neposredno pri živinorejskih gospodarstvih, ampak lahko to storijo tudi pri tako imenovanih „prvih kupcih mleka“, ki delujejo kot centri za zbiranje mleka, ki izvira iz živinorejskih gospodarstev na geografskem območju, in ki mleko dobavljajo predelovalnicam.

5.4 Metoda proizvodnje

Tehnični podatki o proizvodnji so se spremenili, zaradi česar je treba vnesti naslednje spremembe:

— Sesirjenje: spremeni se besedilo o uporabljenih encimih za koagulacijo. Spremeniti je treba tudi pogoje sesirjenja (trajanje in temperatura). V specifikaciji proizvoda je zdaj določeno, da je temperatura med 28 in 32 °C, trajanje pa je določeno na najmanj 20 minut in na največ 40 minut. Zaradi predlagane spremembe se temperaturni razpon zdaj zviša na 30 do 34 °C, podaljša pa se tudi trajanje, pri čemer je minimalno trajanje 30 in maksimalno 60 minut.

Ta sprememba je rezultat napredka, doseženega na področju proizvodnje industrijskih siril z visoko vsebnostjo himozina, katerih sestava je podobna naravni sestavi izvlečka živalskega sirila, tudi če se poveča njegov delež.

Poleg tega se je v zadnjih letih izboljšala kakovost mleka in stopnja kislosti je zdaj nižja. Zaradi tega razvoja je treba zvišati temperaturo in podaljšati trajanje sirjenja, da se pridobi ustrezna tekstura.

— Odcejanje (sirnine): doda se opredelitev tega postopka, ki je sicer že bil opredeljen, vendar ni bil naveden v veljavni specifikaciji proizvoda. Odcejanje je opredeljeno le kot filtriranje sirotke, ki se med rezanjem sprosti z zrni sirnine.

— Spiranje (sirnine): besedilo se spremeni zaradi podrobnejšega opisa postopka in navedbe, da je ta praksa neobvezna. Izkušnje, pridobljene skozi leta, so pokazale, da ta faza postopka lahko ni potrebna.

— Novo kuhanje (sirnine): v specifikaciji je pomotoma navedena ta faza, ki je opisana kot „spiranje sirnine z vodo, katere temperatura je za dve stopnji višja od temperature sirnine“. Ker to spiranje ni novo kuhanje v pravem pomenu, se to sklicevanje črta, odločitev o spiranju sirnine pa je prepuščena sirarju v skladu z zgoraj navedenimi določbami.

— Stiskanje: sklicevanje na „minimalni čas treh ur“ se nadomesti s splošnejšim izrazom „potrebni čas“ v skladu s strokovnim znanjem glavnega sirarja.

Minimalnega časa stiskanja ni treba določiti, ker je ta dejavnik odvisen od več parametrov, kot so uporabljena tehnologija, temperatura prostora, obdobje leta, gibanje pH itd.

— Soljenje: besedilo se spremeni. Najprej je bilo določeno: „Sir se za največ 24 ur potopi v solnico s koncentracijo med 17 in 18 stopinjami po Bauméju.“ Po spremembi se besedilo glasi: „Potreben čas za to, da proizvod pridobi svoje lastnosti, med potopitvijo za največ 24 ur. Sir se potopi v posode in/ali solnico.“

Razlogi za to so enaki tistim, ki so bili navedeni v prejšnjem primeru.

— Zorenje: minimalno trajanje te faze se podaljša za en dan (s 7 na 8 dni). Cilj je doseči enotno kakovost proizvoda. To majhno podaljšanje minimalnega trajanja zorenja ne spreminja lastnosti proizvoda, zlasti ker gre za minimalno trajanje, tako da je lahko sir tudi pred spremembo zorel osem ali več dni. S tem podaljšanjem je mogoče izboljšati kakovost proizvoda.

Minimalni rok uporabe, ki je zdaj 60 dni od datuma pakiranja za namene njegove odpreme, se tudi spremeni. Sprememba zadeva določitev dveh minimalnih rokov uporabe glede na težo sira: do 60 dni za sire, težke 0,5 do 0,7 kg, in do 90 dni za sire, težje od 0,7 kg. V obeh primerih se rok začne z dnem proizvodnje.

Prvič, referenčni datum za izračun se spremeni, saj je treba zdaj upoštevati datum proizvodnje. To spremembo upravičuje dejstvo, da siri začnejo zoreti tisti trenutek, ko so proizvedeni, tako da je treba za določitev optimalnega trenutka uporabe upoštevati ta trenutek, in ne trenutek, ko je sir zapakiran za odpremo.

Drugič, ni več opredeljeno določeno število dni, ampak le skrajno število dni, to je 60 in 90 glede na težo, kar je bolj primerno, saj lahko proizvajalec svobodno določi krajši minimalni rok uporabe, če se mu to zdi potrebno.

Nazadnje, za sire, težje od 0,7 kg, se mora rok podaljšati na 90 dni, ker ima sir te velikosti v tem obdobju optimalne pogoje za uživanje.

5.5 Označevanje

Natančneje je določeno, da se bo zaščitena označba na etiketi proizvodov lahko uporabljala brez razlikovanja v španščini „Queso Tetilla“ ali galicijščini „Queixo Tetilla“ v skladu z registrom.

5.6 Drugo (razrez)

Možnost razreza na dve polovici na samopostrežnih prodajnih mestih je predvidena pod nekaterimi pogoji.

Sir „Queso Tetilla“ se prodaja brez umetne embalaže, saj njegova skorja zagotavlja naravno zaščito. Po razrezu je ena od stranic nastalih kosov brez naravne zaščite. Zato je za lažjo prodajo kosov sira „Queso Tetilla“ v samopostrežbi predvideno, da se siri, težji od 0,7 kg, lahko razrežejo na prodajnih mestih in prodajajo oviti v prosojno folijo za živila.

V tem primeru se sir lahko razreže le na dva dela, da na videz ohrani značilno obliko, ki jo potrošnik prepoznava kot lastnost tega sira.

Siri, lažji od 0,7 kg, se morajo prodajati celi.

ENOTNI DOKUMENT

„QUESO TETILLA“/„QUEIXO TETILLA“

EU št.: ES-PDO-0117-01232-21.5.2014

ZOP ( X ) ZGO ( )

1. Ime

„Queso Tetilla“/„Queixo Tetilla“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 – Siri

3.2 Opis proizvoda, za katerega se uporablja ime iz točke 1

Sir, proizveden iz mleka krav galicijske svetle, holstein-frizijske ali švicarsko rjave pasme ali njihovih križancev, katerega postopek proizvodnje zajema sesirjenje, rezanje, odcejanje in eventualno spiranje sirnine, ulivanje v kalupe, stiskanje, soljenje in zorenje, ima naslednje lastnosti:

Fizične lastnosti:

— Oblika: stožčasta, vbočeno-izbočena.

— Teža: 0,5 do 1,5 kg.

— Velikost: višina je večja od polmera osnovne ploskve in manjša od premera. Največja velikost: 150 mm (višina in premer osnovne ploskve). Najmanjša velikost: 90 mm (višina in premer osnovne ploskve).

Organoleptične lastnosti:

— Skorja: prijetna, nežna in prožna, debeline manj od 3 mm, slamnato rumene barve, naravna in brez plesni. Lahko je prekrita s prosojno in brezbarvno emulzijo proti plesni.

— Testo: mehko, kremasto in enotno, brez očes ali z malo majhnimi in enakomerno razporejenimi očesi; slonokoščene do rumenkaste barve.

— Vonj: nežen, rahlo kisel, na splošno spominja na mleko, iz katerega je izdelan sir.

— Okus in aroma: mlečna, mastna, rahlo kisla in slana.

Fizikalno-kemijske lastnosti:

— Odstotek maščob v suhi snovi: najmanj 45 %.

— Vsebnost suhe snovi: najmanj 45 %.

— pH: 5,0 do 5,5.

— Odstotek vode v nemastni snovi (meri se med osmim in petnajstim dnem po proizvodnji): 66 do 72 %.

Sir „Queso Tetilla“ je tradicionalno negeografsko poimenovanje, ki kaže na obliko dojke, ki jo ima sir, v skladu s fizičnimi lastnostmi, opisanimi v tem oddelku.

3.3 Krma (samo za proizvode živalskega izvora) in surovine (samo za predelane proizvode)

(a) Prehrana živali: Travinje in krmne rastline na geografskem območju so pomembna osnova v prehrani goveda. Poudariti je treba tudi vlogo ekstenzivnih pašnikov (travnati in grmičasti pašniki), kjer se živali svobodno pasejo, ko razmere to omogočajo.

Koncentrirana krmila rastlinskega izvora se uporabljajo kot dodatek za zadovoljitev energijskih potreb goveda. Kolikor je mogoče, surovina, iz katere se ta krmila proizvedejo, izvira z opredeljenega geografskega območja.

(b) Surovine: Za proizvodnjo sira „Queso Tetilla“ se uporabljajo kravje mleko, sirilo živalskega izvora ali drugi encimi za koagulacijo, ki so izrecno dovoljeni za proizvodnjo tega sira, mlečni fermenti Lactococcus lactis subsp. lactis, Lactococcus lactis subsp. Cremoris in vsi drugi fermenti, ki ne spremenijo lastnosti zaščitenega sira in so izrecno dovoljeni za proizvodnjo sirov s to zaščiteno označbo porekla; sol in eventualno kalcijev klorid. Ta dovoljenja izda pristojni organ na zahtevo skupine vložnikov. Pristojni organ lahko dovoli uporabo novih encimov za koagulacijo in novih mlečnih fermentov, potem ko je preveril, da proizvedeni siri ustrezajo lastnostim, značilnim za sir „Queso Tetilla“.

Mleko, ki se uporablja za proizvodnjo zaščitenih sirov, je popolnoma naraven proizvod, pridobljen z molžo krav galicijske svetle, holstein-frizijske ali švicarsko rjave pasme ali njihovih križancev, ki izvirajo iz živinorejskih gospodarstev na opredeljenem geografskem območju.

Mleko ne vsebuje mleziva in konzervansov. Dovoljen ni noben postopek standardizacije ali manipulacije, s katerim bi se spremenila sestava mleka.

Prepovedano je vsako mešanje z mlekom, ki ne izvira iz registriranih živinorejskih gospodarstev, in tudi z mlekom krav pasem, ki niso predvidene v specifikaciji proizvoda.

3.4 Posebne faze proizvodnje, ki jih je treba izvajati na opredeljenem geografskem območju

Prireja mleka, predhodni postopki, katerim je mleko podvrženo, ter proizvodnja in zorenje sirov morajo potekati znotraj geografskega območja, opredeljenega v točki 4. Zato morajo vse faze proizvodnje potekati znotraj tega območja.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Sir „Queso Tetilla“ se lahko prodaja le, če njegova skorja ohrani naravne zunanje lastnosti, ki so posledica zorenja.

Skorja je naravna zaščita tega sira. Zato se sir „Queso Tetilla“ prodaja brez umetne embalaže. Sir „Queso Tetilla“ se vseeno lahko zavije, če je embalaža taka, da se fizične, organoleptične in fizikalno-kemijske lastnosti proizvoda, opredeljene v točki 3.2, nikakor ne spremenijo. Za to pakiranje ni potrebno predhodno preverjanje s strani nadzornega organa niti njegovo dovoljenje.

Dovoljeno je tudi, da se sir premaže s prosojno in brezbarvno emulzijo proti plesni.

Sir „Queso Tetilla“ se iz sirarn odpremi cel. Sir, težji od 0,7 kg, se lahko prodaja tudi po polovicah. V tem primeru sta na siru dve hrbtni etiketi, po ena na vsaki strani proizvoda, na katerih so prav tako dvakrat navedeni podatki, ki zagotavljajo pristnost proizvoda, tako da po razrezu na obeh polovicah ostanejo identifikacijski podatki.

Ker pri sirih, ki se prodajajo po polovicah, notranja stran vsake polovice ostane brez naravne zaščite, ki jo zagotavlja skorja, se sir razreže na mestu, kjer se proda končnim potrošnikom, polovice pa se lahko prekrijejo s prosojno folijo za živila.

Ko je sir razrezan, se lahko prodaja v umetni embalaži, to je v foliji, in sicer čim krajši čas, da se kakovost proizvoda zaradi tega ne spremeni.

Dovoljen je le razrez na polovice, saj je s tem zagotovljeno, da proizvod ohrani videz dojke, ki ga potrošniki prepoznavajo.

Neodvisno od zgoraj navedenega se lahko sir „Queso Tetilla“ ne glede na njegovo težo svobodno razreže na maloprodajnih mestih, če se razreže pred potrošnikom ob prodaji.

3.6 Posebna pravila za označevanje proizvoda, za katerega se uporablja registrirano ime

Etiketa označbe (hrbtna etiketa), ki zagotavlja pristnost proizvoda, mora biti obvezno nalepljena na sirih z zaščiteno označbo porekla „Queso Tetilla“. Na hrbtni etiketi sta navedena ustrezna in edinstvena alfanumerična koda vsakega proizvoda in logotip zaščitene označbe porekla „Queso Tetilla“, ki je prikazan spodaj.

Poleg tega posebne trgovske etikete vsakega proizvajalca vsebujejo očitno navedbo „Denominación de origen protegida“ in ime „Queso Tetilla“ ali „Queixo Tetilla“ ter evropski logotip zaščitenih označb porekla.

Za zagotovitev pristnosti in sledljivosti proizvoda se zaščitne hrbtne etikete in trgovske etikete z navedbo zaščitene označbe porekla „Queso Tetilla“ nalepijo na proizvod v samih proizvodnih obratih in vedno tako, da se onemogoči njihova ponovna uporaba.

V skladu s podrobnim opisom v točki 3.5 sta na sirih, namenjenih za prodajo po polovicah, dve hrbtni etiketi, po ena na vsaki strani proizvoda, na katerih so prav tako dvakrat navedeni podatki, ki zagotavljajo pristnost proizvoda, tako da po razrezu na obeh polovicah ostanejo identifikacijski podatki.

4. Jedrnata opredelitev geografskega območja

Geografsko območje prireje mleka in proizvodnje sirov z zaščiteno označbo porekla „Queso Tetilla“ zajema celotno ozemlje Avtonomne skupnosti Galicija.

5. Povezava z geografskim območjem

— Posebnosti geografskega območja

Za Galicijo so značilni hribi z zmerno nadmorsko višino in veliko rečno omrežje. Ta reliefna izoblikovanost in prevladujoče atlantsko podnebje (z bogatimi padavinami) spodbujata rast travinj (naravnih in zasejanih) ter bogato rast krmnih rastlin in poljščin. Ta plodnost tal spodbuja razvoj pomembne živinorejske dejavnosti in posledično tudi močne mlekarske industrije.

Poleg tega je treba poudariti človeški dejavnik tako v zvezi s prirejo mleka, ki temelji na družinskih kmetijskih gospodarstvih, ki jih še vedno upravljajo po tradicionalnih metodah, kot v zvezi s proizvodnjo mlečnih proizvodov, pri kateri se uporabljajo stare prakse, ki so se vedno prilagajale napredku sodobne tehnologije in zakonskim zahtevam na področju higiene živil in varnosti hrane.

— Posebnosti proizvoda

Sir „Queso Tetilla“ je eden izmed proizvodov iz bogate galicijske kulinarične ponudbe, ki je najbolj povezan s to regijo.

Gre za sir z mehkim testom, katerega najizrazitejše organoleptične lastnosti so njegova mazavost, nežen vonj, ki spominja na mleko, rahlo kisel in slan okus ter mlečna, mastna aroma. Vse te lastnosti spominjajo na mleko, iz katerega je proizveden. Sir je zelo topen in lahko prebavljiv.

Nazadnje, zelo značilna oblika dojke – po kateri je dobil ime – potrošnikom omogoča, da med drugimi siri takoj prepoznajo sir „Queso Tetilla“.

— Vzročna povezava med geografskim območjem in značilnostmi proizvoda

Geografsko okolje je zelo ugodno za nastanek prostranih prvovrstnih pašnikov in travinja, katerih izkoriščanje se je v zadnjih dvajsetih letih zelo povečalo. Delež teh krmnih rastlin v prehrani galicijske mlečne črede in profil vrst teh rastlin (s pomembnim deležem metuljnic) vplivata na sestavo mleka ter na organoleptične in prehranske lastnosti, ki jih zaščiteni sir pridobi po končanem postopku in zorenju, ta vpliv pa se posebej kaže v mazavosti testa ter barvi testa in skorje.

Poleg tega se mleko proizvaja na družinskih kmetijskih gospodarstvih, ki racionalno vzrejajo čredo. Značilnosti teh gospodarstev omogočajo, da ima proizvedeno mleko primerne lastnosti za proizvodnjo tega sira.

Tradicionalni postopek proizvodnje, v katerem imajo odločilno vlogo znanje in izkušnje proizvajalcev iz regije z bogato tradicijo proizvodnje tega sira, za katero je značilno kratko obdobje zorenja, zagotavlja temu siru njegovo mazavost in značilen nežen okus.

Nazadnje, potrošniki takoj prepoznajo edinstveno obliko dojke, ki jo ima sir zaradi postopkov ulivanja v kalupe in stiskanja, poleg tega jo povezujejo neposredno z njenim galicijskim izvorom, ker se ta značilni sir proizvaja izključno v tej regiji že od časov pred 18. stoletjem, tudi če so prve znane pisne omembe tega sira iz navedenega stoletja. Od 19. stoletja se tako v splošni kot v znanstveni in tehnični ali gastronomski literaturi pojavljajo številne omembe tega sira. Zaradi mednarodne narave je treba omeniti zapis v knjigi O’Shea Guide to Spain and Portugal, izdani leta 1889 v Londonu, ki popotnikom močno priporoča, naj okusijo in pojejo „poseben galicijski sir, ta sir v obliki dojke, ki je ključni element galicijske gastronomije“.

Sklic na objavo specifikacije

(drugi pododstavek člena 6(1) te uredbe)

http://medioruralemar.xunta.es/fileadmin/uploads/media/Queso_Tetilla_Pliego_condiciones_Septiembre_2015.pdf

(1) UL L 343, 14.12.2012, str. 1.